Divadelná jar 2019

Aj v tomto roku pripravilo osvetové oddelenie vo Vihorlatskom múzeu regionálnu súťaž divadelných súborov a scénických miniatúr DIVADELNÁ JAR 2019, kde sa súťažne predstavilo 6 dramatických krúžkov a nesúťažne ZUŠ Alfa z Humenného. Všetkých 6 dramatických krúžkov vzniklo len minulého roku na základných školách humenského a medzilaboreckého okresu v rámci voľno-časových aktivít.

Výber textov (téma, žáner, rozsah) primerane rešpektoval vekové kategórie účinkujúcich detí. Režijná práca vedúcich krúžkov (pedagogičiek) sa orientovala na jednoduché a viac menej staticky tvorené situácie, bez detailného riešenia konania účinkujúcich, budovania mizanscény a podobne. Intenzívne sa však venovala hovorenému slovu - čistote javiskovej reči (artikulácia, prízvuk, význam).

Je potrebné veľmi oceniť väčšinu detských interpretov - ich hravosť, schopnosť zachovať si prirodzenosť na javisku, pohybovú disponovanosť a spevácke schopnosti. Rozvíjanie týchto dispozícií aj prostredníctvom dramatických hier, je jednou zo zásadných predpokladov zvýšenia hodnoty budúcich predstavení.

Na základe objektívneho vyhodnotenia komplexnej úrovne súťažných predstavení sa porota v zložení: Mgr. Alžbeta Verešpejová, PhD., PaedDr. Otília Semanová a Mgr. Zuzana Švecová rozhodla neudeliť prvé miesto, ale jedno druhé a dve tretie miesta.

Na druhom mieste sa umiestnil súbor Kudlovské žabky s predstavením Ťahal dedko repu a dve tretie miesta sa porota rozhodla udeliť súborom - ZŠ s MŠ Modra nad Cirochou s predstavením Pytačky a súboru KUKO, ktorý sa predstavil s predstavením Kazisvet.

Všetkým účastníkom a oceneným srdečne blahoželáme.

Mgr. Katarína Strížová

Vihorlatské múzeum v Humennom